ลูกค้าวางใจได้ประกันภัยคุ้มครอง "อีโบลา"
โดย...วารุณี อินวันนา
24 ต.ค. 2557

โดย...วารุณี อินวันนา
การแพร่ระบาดของเชื้อไวรัส “อีโบลา” (Ebola) ที่ยังไม่มีวัคซีนป้องกัน และยังไม่มียารักษานั้น ถูกยกระดับขึ้นเป็นวาระระดับประเทศ ถึงขั้นที่ประชุมคณะรัฐมนตรี (ครม.) เมื่อวันที่ 14 ต.ค.ที่ผ่านมา มีมติเห็นชอบให้กระทรวงสาธารณสุขเตรียมความพร้อมป้องกันการระบาดของโรคติดเชื้อไวรัสอีโบลา รวมทั้งให้คัดกรองผู้ที่เดินทางกลับมาจากประเทศที่เกิดโรค ที่ด่านควบคุมโรค 9 แห่ง ทั้งทางอากาศ ทางเรือ และทางบก โดยเฝ้าระวังสอบสวนโรคในผู้ป่วยที่สงสัยติดเชื้อ และเตรียมความพร้อมด้านศักยภาพของการรักษาพยาบาล การอบรมบุคลากรทางการแพทย์ การตรวจทางห้องปฏิบัติการ 
ปัจจุบัน แม้จะยังไม่พบผู้ป่วยโรคติดเชื้อไวรัสอีโบลาในประเทศไทย รวมถึงยังไม่พบผู้ต้องสงสัยติดเชื้อเดินทางมาจากต่างประเทศ แต่ก็มีคำถามเกิดขึ้นในวงกว้างแล้วว่า หากคนไทยได้รับเชื้อไวรัสดังกล่าว ประกันสุขภาพจะคุ้มครองหรือไม่ เพราะถือเป็นโรคอุบัติใหม่ที่ไม่เคยมีมาก่อนในประเทศไทย และไม่มีการระบุไว้ในกรมธรรม์ใดๆ 
ประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ยืนยันว่า โรคระบาดที่เกิดขึ้นทุกชนิด หากไม่มีเงื่อนไขยกเว้นในกรมธรรม์ประกันชีวิต ประกันสุขภาพ ทางบริษัทประกันจะต้องให้ความคุ้มครองถ้าไม่ได้ติดเชื้อมาก่อนการทำประกัน
สำหรับคำนิยามของโรคระบาดร้ายแรง จะต้องเข้าลักษณะยังไม่มีวัคซีนป้องกันและไม่มียารักษา ทำได้เพียงเยียวยายืดชีวิต แต่สุดท้ายผู้ที่ได้รับเชื้อต้องเสียชีวิต รวมถึงการระบาดของเชื้อไวรัส “อีโบลา” ด้วย หากติดเชื้อก็ต้องให้การรักษาพยาบาลอย่างเต็มที่ แม้ว่าผลสุดท้ายจะต้องเสียชีวิต ก็ต้องรักษา และจ่ายค่าสินไหมทดแทนตามเงื่อนไข
เช่นเดียวกับ อานนท์ วังวสุ นายกสมาคมประกันวินาศภัยไทย ยืนยันว่า บริษัทประกันวินาศภัยจะต้องให้ความคุ้มครองลูกค้าที่ซื้อประกันสุขภาพ หากติดเชื้ออีโบลา รวมถึงโรคระบาดอื่นๆ โดยลูกค้าจะได้รับการดูแลตามสิทธิของกรมธรรม์ทุกประการ บริษัทจะอ้างว่าโรคระบาดดังกล่าวไม่เคยเกิดขึ้นในประเทศไทยไม่ได้ 
สมโพชน์ เกียรติไกรวัล รองประธานเจ้าหน้าที่บริหาร บริษัท โตเกียวมารีนประกันชีวิต (ประเทศไทย) ยืนยันว่า หากไม่มีข้อยกเว้นในกรมธรรม์ไว้ บริษัทประกันชีวิตที่ขายประกันสุขภาพให้ลูกค้า จะต้องให้ความคุ้มครองและรักษาลูกค้าที่ได้รับเชื้ออีโบลา ซึ่งในปัจจุบันกรมธรรม์ประกันสุขภาพและประกันชีวิตไม่มีการเขียนข้อยกเว้นดังกล่าวไว้
ทั้งนี้ การคุ้มครองจะมีผลก็ต่อเมื่อลูกค้าได้รับเชื้อหรือเจ็บป่วยหลังจากทำประกันภัยไปเรียบร้อยแล้ว และต้องพ้นระยะเวลารอคอยตามเงื่อนไขของกรมธรรม์แล้วเท่านั้น
อย่างไรก็ตาม มีรายงานว่าแวดวงประกันภัยในต่างประเทศนั้น เริ่มมีความเคลื่อนไหวใหญ่ที่น่าจับตาขึ้นแล้ว เมื่อยักษ์ประกันอย่างบริษัท เอซ (ACE) แถลงว่า จะยกเว้นความคุ้มครองที่เกี่ยวกับโรคอีโบลา สำหรับธุรกิจและองค์กรในสหรัฐที่มีพนักงานเดินทางไปมาในประเทศแถบแอฟริกาตะวันตก ซึ่งเป็นพื้นที่ระบาดของอีโบลา โดยนับเป็นการเคลื่อนไหวของบริษัทประกันรายใหญ่แห่งแรก นับตั้งแต่ที่มีการระบาดของเชื้อไวรัสอีโบลามาแล้วกว่า 4 เดือน มีผู้เสียชีวิตราว 4,900 คน และติดเชื้อเกือบ 1 หมื่นราย 
ลูกค้าประกันในไทยจึงยังไม่ควรตื่นตระหนกเกินกว่าเหตุ เมื่อทั้ง คปภ.และสมาคมประกันวินาศภัยไทย ต่างยืนยันเป็นเสียงเดียวกันในแง่การให้ความคุ้มครอง แต่ก็ไม่ควรชะล่าใจจนเพิกเฉยไม่ติดตามข่าวสารเช่นกัน เพราะการเปลี่ยนแปลงที่เริ่มเกิดขึ้นแล้วในสหรัฐ อาจมีขึ้นตามมาในอีกหลายประเทศก็เป็นได้